A Bizottság 101/1999/EK rendelete
(1999. január 15.)
a vajkoncentrátum formájában közvetlen fogyasztásra szánt intervenciós vaj csökkentett áron való értékesítéséről szóló 3143/85/EGK rendelet és a Közösségben közvetlen fogyasztásra szánt vajkoncentrátumra vonatkozó támogatás pályázati felhívás útján történő megadásáról szóló 429/90/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1587/96/EK rendelettel [1] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendeletre [2] és különösen annak 6. cikke (6) bekezdésére és 7a. cikke (3) bekezdésére,
mivel a legutóbb az 1802/95/EK rendelettel [3] módosított 3143/85/EGK bizottsági rendelet [4] előírja a Közösségben vajkoncentrátum formájában közvetlen fogyasztásra szánt intervenciós vaj csökkentett áron való értékesítését; mivel a rendszert mindaddig alkalmazzák, amíg ezt az intervenciós raktárban található vajkészletek lehetővé teszik; mivel a legutóbb a 417/98/EK rendelettel [5] módosított 429/90/EGK bizottsági rendelet [6] rendelkezik a pályázati felhívás útján történő támogatás nyújtásáról a piacról származó vajból vagy tejszínből nyert és a Közösségben közvetlen fogyasztásra szánt vajkoncentrátumra vonatkozóan; mivel ezek a rendeletek és a legutóbb az 1982/98/EK rendelettel [7] módosított, a vaj csökkentett áron történő értékesítéséről, valamint a cukrászati termékek, jégkrém és egyéb élelmiszerek előállítása során felhasznált tejszínre, vajra és vajkoncentrátumra vonatkozó támogatás nyújtásáról szóló, 1997. december 15-i 2571/97/EK bizottsági rendelet [8] jelölőanyagok hozzáadását írja elő a vajkoncentrátumhoz a végtermék megfelelő felhasználásának biztosítása érdekében; mivel rendelkezni kell arra vonatkozóan, hogy ugyanazokat a határértékeket és referenciamódszereket alkalmazzák, amennyiben az azokban a rendeletekben említett kémiai jelölőanyag-tartalmat nem tartják be;
mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
(1) A 3143/85/EGK rendelet 9. cikke (2) bekezdésének második albekezdése helyébe a következő szöveg lép:
"Amennyiben azonban - például az egyenlőtlen elosztás miatt - az 5. cikk (2) bekezdésében említett egyes termékek tartalmáról azt állapítják meg, hogy 5 %-ot meghaladó, de 30 %-kot el nem érő mértékben alatta marad az előírt legkisebb mennyiségeknek, az előírt legkisebb mennyiségek alatti minden százalékpont után a feldolgozási biztosíték 1,5 %-a elvész."
(2) A 429/90/EGK rendelet 8. cikkének (4) bekezdésében a "20 %" helyébe "30 %" lép.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. január 15-én.